Lietuvos centrinė kredito unija

Lietuvos centrinė kredito unija (LCKU) – kooperatiniai pagrindais, juridinių asmenų kredito unijų ir Lietuvos Respublikos Vyriausybės ar jos įgaliotos institucijos įsteigta ir šio įstatymo nustatyta tvarka įregistruota kredito įstaiga, veikianti kaip kooperatinė bendrovė. LCKU yra pirmoji ir didžiausia centrinė kredito unija Lietuvoje, vienijanti 44 kredito unijas, daugiau negu 100 klientų aptarnavimo vietų tinklą visoje šalies teritorijoje. LCKU prižiūri ir palaiko savo narių kredito unijų likvidumą, užtikrina jų mokumą, stebi ir tikrina jų prisiimamą riziką.

LCKU ir LKU kredito unijų grupė priklauso bendrai mokėjimų eurais erdvei – SEPA. Taip pat vykdant veiklą glaudžiai bendradarbiaujama su partneriais VĮ „Indėlių ir investicijų draudimas“, UAB „Investicijų ir verslo garantijos“ (INVEGA), UAB Žemės ūkio paskolų garantijų fondas, European Investment Fund ir kt.

Adresas: Savanorių pr. 363B–201, LT-51480, Kaunas.

SWIFT kodas: LCKULT22.

Nariai 
Šiuo metu Lietuvos centrinei kredito unijai priklauso 44 narės kredito unijos, kurios kartu sudaro 100-o klientų aptarnavimo vietų tinklą ir vienija daugiau nei 120 tūkstančių narių visoje Lietuvoje. Visos kartu šios kredito unijos sudaro LKU kredito unijų grupę.

Iš viso Lietuvoje veikia 59 kredito unijų.

Veiklos rodikliai 
2020 m. rugsėjo mėnesį fiksuoti šie Lietuvos centrinės kredito unijos veiklos rodikliai:

 Turtas – 156,423 mln. Eur.
 Grynasis pelnas – 0,504 mln. Eur.

2020 m. rugsėjo mėnesi fiksuoti šie konsoliduotos LKU kredito unijų grupės veiklos rodikliai:

 Bendras turtas – 510,573 mln. Eur.
 Grynasis pelnas – 1,889 mln. Eur.
 Paskolų portfelis – 401,865 mln. Eur.

Istorija 
Sugriuvus Sovietų Sąjungai, Desjardins kredito unijų judėjimo tarptautinės plėtros skyriaus „Développement International Desjardins“ (Kanada) atstovų žvilgsniai nukrypo postsovietinių valstybių link. Organizaciją ypač sudomino Baltijos šalys. Kanados lietuviai buvo aktyvūs kredito unijų judėjimo puoselėtojai ir įžvelgė, kad paprastam valstybės piliečiui gauti paskolą Lietuvoje buvo itin sunku.

1994 m. veiklą Lietuvoje pradėjo Desjardins kredito unijų judėjimo Tarptautinis skyrius, atidarydamas Société de Développement International Desjardins (SDID) atstovybę Kaune. SDID parengė trejų metų projektą kredito unijų Lietuvoje įkūrimui. Tais metais iš Kanados į Lietuvą atvyko projekto vadove paskirta tautietė Regina Piečaitienė. Kredito unijų projekto vykdymui trejiems metams finansavimą suteikė Kanados tarptautinės plėtros agentūra (CIDA) ir Atviros Lietuvos fondas.

Pirmasis Kredito unijų įstatymas buvo priimtas 1995 m. vasarį, o 1995 m. kovo 24 d. pasirašytas Lietuvos Respublikos Prezidento Algirdo Brazausko. Tais pačiais metais veiklą pradėjo ir pirmoji kredito unija Lietuvoje.

2002 m. lapkričio 28 d. Lietuvos banko valdybos posėdyje Lietuvos centrinei kredito unijai (LCKU) buvo išduota veiklos licencija. Su LCKU įsteigimu prasidėjo naujas kredito unijų veiklos etapas: dabar jos turėjo garantinius fondus, kuriais galėjo pasinaudoti finansinių sunkumų atveju. LKU kredito unijų grupės, kurią sudaro 44 kredito unijos, veiklą prižiūri Lietuvos bankas ir LCKU.

2018 m. sausio 1 d. baigta kredito unijų reforma leido susiformuoti centrinių kredito unijų grupėms, kurios stiprina kooperatinės bankininkystės veiklą, plėtoja finansinių paslaugų teikimą regionų, miestelių ir miestų gyventojams bei verslui. Šia sektoriaus reforma siekiama, kad centrinės kredito unijos ir jų narės kredito unijos būtų finansiškai atsakingos viena už kitą ir būtų suinteresuotos veiksminga savireguliacija, skirta šioms finansų įstaigoms apsisaugoti nuo žlugimo.

Valdyba 

 Mindaugas Vijūnas – LCKU valdybos pirmininkas, administracijos vadovas.
 Aurimas Lankas – LCKU valdybos narys.
 Gintarė Subačiūtė – LCKU valdybos narė.
 Rolandas Majauskas – LCKU valdybos narys.
 Žygimantas Valys – LCKU valdybos narys.

Šaltiniai 

 LKU kredito unijų grupė
Lietuvos centrinė kredito unija
 Lietuvos bankas

Nuorodos 
Lietuvos finansų organizacijos